BEGRUNDELSE

1. Indledning

Den 28. september 2012 anmodede New Zealand om at tiltræde WTO-aftalen om offentlige udbud ("GPA"). New Zealand har tilkendegivet, at landet agter at gennemføre sin tiltrædelse med henvisning til teksten i den reviderede GPA (teksten blev vedtaget af parterne den 30. marts 2012 og indgået af Unionen ved Rådets afgørelse af 3.12.2013[1]). Den reviderede GPA trådte i kraft for Unionen den 6. april 2014.

Kommissionen har på Unionens vegne ført forhandlinger om en række forpligtelser om markedsliberalisering som forelagt af New Zealand, både i bilateralt format og i WTO-udvalget for offentlige udbud ("GPA-udvalget").

New Zealand fremlagde derefter et endeligt tilbud den 21. juli 2014. Et resumé af New Zealands endelige tilbud og Kommissionens vurdering heraf er anført nedenfor.

2. Resumé af vilkårene for New Zealands tiltrædelse af GPA

New Zealands endelige tilbud

Markedsadgangsforpligtelser (omfattede enheder, varer, tjenesteydelser og bygge- og anlægsarbejder)

Enheder

New Zealands statslige enheder; på det centraladministrative plan findes der en række enheder, som udøver forskellige grader af offentlig myndighed. Der er tale om departementer med tilsynsførende ministre samt forskellige former for statslige "Crown"-enheder, som er en kategori af forskellige typer enheder, der fungerer som statslige instrumenter for regeringsmagten, og som udfører forskellige offentlige funktioner, f.eks. inden for sundhed, uddannelse, turisme og socialt boligbyggeri. I den anden ende af spektret findes de statsejede virksomheder ("statsejede virksomheder"), som er aktieselskaber eller virksomheder, der drives som kommercielle virksomheder.

I bilag 1 ("centrale enheder") omfatter New Zealands tilbud de centrale ministerier og departementer. I et notat erklærede New Zealand sig enig i, at de enheder, der er underordnet enhederne i bilag 1, også er omfattet.

I bilag 2 ("subcentrale enheder") har New Zealand inkluderet de fleste distrikts­sundhedsstyrelser, som er statslige "Crown"-enheder med ansvar for at yde eller finansiere sundhedstjenesteydelser på deres territoriale områder, og de enheder, der har ansvaret for udbud for disse. Desuden erklærede New Zealand sig enig i at tilbyde at medtage de største byråd, dvs. Auckland Council, Wellington City Council og Christchurch City Council, og de regionale råd, der repræsenterer mere end 250 000 indbyggere. De såkaldte "flown down grants" er også omfattet (hvilket betyder, at centrale agenturer, når de yder støtte, kan pålægge støttemodtagerne at følge udbudskravene, hvis støtten videregives ("flow down"). Der er taget højde for, at byråd og regionalråd skal omfattes ved offentlige udbud af varer, tjenesteydelser og bygge- og anlægsarbejder i forbindelse med transportprojekter, der finansieres helt eller delvist af det newzealandske transportagentur, hvor den samlede projektværdi overstiger de gældende tærskler for varer, tjenesteydelser og bygge- og anlægsarbejder.

I bilag 3 ("andre enheder") inkluderer New Zealand 14 statslige enheder, der er aktive på forskellige områder, herunder turisme, luftfart, uddannelse og transport. Endvidere erklæ­rede New Zealand sig enig i også at inkludere fire statsejede forsyningsvirksomheder inden for luftfart, meteologiske tjenester, jernbaner og elektricitetsvæsen (Airways Corporation of New Zealand Limited, Meteorological Service of New Zealand Limited, KiwiRail Holdings Limited og Transpower New Zealand Limited). Det drejer sig om de statsejede virksomheder, der anses for at være aktive i en monopolsituation.

Varer

New Zealand forpligter sig til at dække udbud af alle varer fra de omfattede enheder.

Tjenesteydelser

New Zealands tilbud omfatter en bred vifte af tjenesteydelser, dvs. alle tjenesteydelser fra de omfattede enheder med nogle meget specifikke undtagelser (inden for forskning og udvikling, offentlig sundhed, uddannelse og sociale tjenester).

Bygge- og anlægsarbejde

New Zealands tilbud omfatter alle tjenesteydelser inden for bygge- og anlægsarbejde i hovedgruppe 51 i den centrale produktnomenklatur (CPC), sådan som det normalt gælder for alle GPA-parter.

Tærskler

New Zealand anvender de tærskler, som normalt anvendes af GPA-parter, for varer, tjenesteydelser og bygge- og anlægsarbejder.

New Zealands lovgivning

New Zealands rammelovgivning for offentlige udbud er ikke-diskriminerende. Der findes ingen bestemmelser, som giver indenlandske leverancer og leverandører en gunstigere behandling end den, der indrømmes udenlandske leverandører eller leverancer. New Zealands lovgivning om offentlige udbud synes at være åben, gennemsigtig og ikke-diskriminerende i overensstemmelse med GPA-kravene.

Kommissionens vurdering af New Zealands tilbud

Med det meget omfattende tilbud i relation til enheder, varer, tjenesteydelser, bygge- og anlægsarbejde og en ikke-diskriminerende lovgivning har New Zealand generelt åbnet sit marked for offentlige udbud for alle GPA-parter. Endvidere har New Zealand ingen særlige begrænsninger over for nogen GPA-part. I betragtning af, at New Zealands åbning, hvor betydeligt den end måtte være, ikke er fuldstændig, vil det dog være hensigtsmæssigt at indføre visse specifikke begrænsninger eller undtagelser med hensyn til adgangen til EU’s marked for offentlige udbud, for så vidt angår New Zealand, sådan som Unionen tidligere har gjort for de GPA-parter, der kun tilbyder en delvis åbning.

De specifikke begrænsninger, som vil være en del af vilkårene for New Zealands tiltrædelse af GPA og skal vedtages af GPA-udvalget, er følgende:

 Bilag 1, afsnit 2 (EU-medlemsstaternes centraladministrative ordregivende myndigheder), punkt 3:

New Zealand vil blive føjet til listen over GPA-parter, der har adgang til udbud fra færre centraladministrative ordregivende myndigheder end resten af GPA-medlemskredsen.

 Bilag 2, bemærkninger til bilag 2, bemærkning 1:

Unionen vil ikke tilbyde New Zealand udbud gennem lokale ordregivende myndig­heder (administrative enheder under NUTS 3 i forordning (EF) nr. 1059/2003)[2] - som ændret - og mindre administrative enheder). Hvad angår administrative enheder under NUTS 1 og NUTS 2 i forordning (EF) nr. 1059/2003, vil New Zealand ikke blive tilbudt udbud gennem ordregivende myndigheder i de administrative enheder under NUTS 1 og 2, medmindre deres udbud vedrørende transportprojekter i byer er omfattet af bilag 3 til EU’s GPA-betingelser. New Zealand får kun tilbudt udbud fra administrative enheder på NUTS 1 og NUTS 2-niveau, der er aktive inden for bytransport, jf. bilag 3 (navnlig aktiviteten tilrådighedsstillelse eller drift af net til levering af en offentlig tjeneste inden for transport med bybane, automatiske systemer, sporvogn, trolleybus, bus eller kabelvogn, der er nævnt i bilag 3, litra e), i EU's GPA-betingelser ).

 Bilag 3, bemærkninger til bilag 3, bemærkning 6:

New Zealand vil få tilbudt et mere begrænset område, der er dækket, med hensyn til subcentrale enheder; New Zealand vil kun få tilbudt udbud fra administrative enheder under NUTS 1 og NUTS 2 i relation til bytransport (navnlig den aktivitet, der er nævnt i bilag 3, litra e), i EU’s GPA-betingelser). Dertil kommer, at Unionen ikke vil tilbyde New Zealand udbud gennem enheder, der er aktive inden for sektorerne: drikkevand, søhavne eller havne ved indre vandveje eller andre terminalfaciliteter og inden for lufthavne eller andre transportterminaler til luftfartsselskaber.

Såfremt en anden GPA-part tilføjer undtagelser over for New Zealand i forbindelse med de områder, der er dækket, skal det også afspejles i GPA-udvalgets tiltrædelsesvilkår for New Zealand. Det bør imidlertid bemærkes, at sådanne begrænsninger eller undtagelser i de områder, der er dækket af en GPA-part, og som er specifikke for New Zealand, hverken vil påvirke New Zealands endelige tilbud som skitseret ovenfor, eller EU’s foreslåede specifikke forbehold, endsige det indbyrdes aftalte dækningsområde mellem de nuværende GPA-parter.

3. JURIDISKE ASPEKTER AF FORSLAGET

Den reviderede GPA indeholder en bestemmelse om tiltrædelse. Artikel XXII, stk. 2, i GPA fastlægger, at ethvert medlem af WTO kan tiltræde GPA på vilkår, der skal aftales mellem den pågældende medlemsstat og parterne, og sådanne vilkår anføres i en afgørelse truffet af GPA-udvalget.

Vilkårene for New Zealands tiltrædelse vil blive fastsat i en afgørelse truffet af GPA-udvalget, som forventes at blive vedtaget i anden halvdel af 2014. Denne afgørelse vil omfatte New Zealands endelige tilbud om adgang til landets marked for offentlige udbud (som vil blive en del af tillæg I til GPA, når New Zealand tiltræder) samt eventuelle specifikke tiltrædelsesvilkår, der kræves af de øvrige GPA-parter. Afgørelsen vil blive vedtaget ved konsensus i GPA-udvalget.

Artikel 218, stk. 9, i traktaten om Den Europæiske Unions funktionsmåde (TEUF) fastlægger, at når en afgørelse med retsvirkning skal træffes i et organ, der er nedsat ved en international aftale, vedtager Rådet på forslag af Kommissionen en afgørelse om, hvilken holdning der skal indtages på Unionens vegne. GPA-udvalgets afgørelse, som fastlægger vilkårene for New Zealands tiltrædelse, falder ind under artikel 218, stk. 9, i TEUF, da afgørelsen træffes i et organ, der er nedsat ved en international aftale, og vil få retsvirkning.

4. HENSTILLING

New Zealands tiltrædelse af GPA forventes at yde et meget positivt bidrag til en videre international liberalisering af markederne for offentlige udbud ved at udvide antallet af GPA-parter og dermed tilskynde andre lande til at tiltræde GPA. Kommissionen henstiller, at New Zealands tilbud godtages, dog med ovennævnte begrænsninger for de områder, der dækkes af Unionen, med hensyn til New Zealand.

Det foreslås derfor, at Kommissionen bemyndiges til i Udvalget for Offentlige Udbud at indtage en holdning til fordel for New Zealands tiltrædelse med forbehold af ovennævnte begrænsninger, og at den afspejles i GPA-udvalgets afgørelse om New Zealands tiltrædelse.

2014/0264 (NLE)

Forslag til

RÅDETS AFGØRELSE

om den holdning, der skal indtages på Den Europæiske Unions vegne i Udvalget for Offentlige Udbud vedrørende New Zealands tiltrædelse af aftalen om offentlige udbud

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Den 28. september 2012 anmodede New Zealand om at tiltræde aftalen om offentlige udbud, ("GPA").

(2) New Zealands forpligtelser vedrørende de områder, der dækkes, er fastlagt i landets endelige tilbud, som blev forelagt GPA-parterne den 21. juli 2014.

(3) Selv om tilbuddet fra New Zealand er vidtrækkende, dækker det ikke alle områder. Det er derfor passende at indføre visse undtagelser, der er specifikke for New Zealand i forbindelse med de områder, der dækkes af Unionen. Disse specifikke undtagelser, som fremgår af bilaget til denne afgørelse, bliver en del af vilkårene for New Zealands tiltrædelse af GPA og vil blive afspejlet i den afgørelse, der vedtages af Udvalget for Offentlige udbud ("GPA-udvalget") om New Zealands tiltrædelse.

(4) New Zealands tiltrædelse af GPA ventes at bidrage positivt til en yderligere international liberalisering af markederne for offentlige udbud.

(5) Artikel XXII, stk. 2, i GPA fastlægger, at ethvert medlem af WTO kan tiltræde denne aftale på vilkår, der skal aftales mellem den pågældende medlemsstat og parterne, og sådanne vilkår anføres i en afgørelse truffet af GPA-udvalget.

(6) Det er derfor nødvendigt at fastlægge den holdning, der skal indtages på Unionens vegne i GPA-udvalget i forbindelse med New Zealands tiltrædelse —

VEDTAGET DENNE AFGØRELSE:

Artikel 1

I Udvalget for Offentlige Udbud skal der på Den Europæiske Unions vegne indtages en holdning til fordel for New Zealands tiltrædelse af den aftale om offentlige udbud, der er omfattet af specifikke tiltrædelsesvilkår, som anført i bilaget til denne afgørelse.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

[…] Formand

[1] Rådets afgørelse af 2. december 2013 om indgåelse af protokollen om ændring af aftalen om offentlige udbud, EUT L 68 af 7.3.2014, s. 1.

[2] Europa-Parlamentets og Rådets forordning (EF) nr. 1059/2003 om indførelse af en fælles nomenklatur for regionale enheder (NUTS) (EUT L 342 af 18.12.2013, s. 1).

BILAG

EU'S VILKÅR FOR NEW ZEALANDS TILTRÆDELSE AF GPA

Ved New Zealands tiltrædelse af aftalen om offentlige udbud affattes punkt 3 i afsnit 2 ("EU-medlemsstaternes centraladministrative ordregivende myndigheder") i bilag 1 til tillæg I for Den Europæiske Union således:

"3. For varer, tjenesteydelser, leverandører og tjenesteudbydere i USA, Canada, Japan, Hongkong (Kina), Singapore, Korea, Armenien, Det særskilte toldområde Taiwan, Penghu, Kinmen og Matsu samt New Zealand - Udbud fra følgende central­administrative ordregivende myndigheder, forudsat de ikke er markeret med en asterisk."

Ved New Zealands tiltrædelse af aftalen om offentlige udbud omfatter bemærkning 1 i bemærkningerne til bilag 2 til tillæg I for Den Europæiske Union følgende litraer efter litra e):

"f) udbud fra lokaladministrative ordregivende myndigheder (ordregivende myndigheder i de administrative enheder, der er opført under NUTS 3, og mindre administrative enheder som omhandlet i forordning (EF) nr. 1059/2003 (som ændret)) med hensyn til varer, tjenesteydelser, leverandører og tjenesteudbydere fra New Zealand

g) udbud fra ordregivende myndigheder i de administrative enheder, der er opført under NUTS 1 og 2, som omhandlet i forordning (EF) nr. 1059/2003 (som ændret)), med hensyn til varer, tjenesteydelser, leverandører og tjenesteudbydere fra New Zealand, medmindre deres udbud er omfattet af bilag 3 for Unionen."

Ved New Zealands tiltrædelse af aftalen om offentlige udbud omfatter bemærkning 6 i bemærkningerne til bilag 3 til tillæg I for Den Europæiske Union følgende litraer efter litra n):

"o) udbud fra ordregivende enheder, som er aktive inden for produktion, transport eller distribution af drikkevand, der er omfattet af dette bilag, for så vidt angår leverancer, tjenesteydelser og tjenesteydere fra New Zealand

p) udbud fra ordregivende enheder, som er aktive inden for lufthavnsfaciliteter, der er omfattet af dette bilag, for så vidt angår leverancer, tjenesteydelser og tjenesteydere fra New Zealand

q) udbud fra ordregivende enheder, som er aktive inden for søhavne og havne ved indre vandveje eller andre terminalfaciliteter, der er omfattet af dette bilag, for så vidt angår leverancer, tjenesteydelser og tjenesteydere fra New Zealand

r) udbud fra regional- eller lokaladministrative ordregivende myndigheder, som er aktive inden for de områder, der er omfattet af dette bilag, for så vidt angår leverancer, tjenesteydelser og tjenesteydere fra New Zealand, med undtagelse af udbud fra ordregivende myndigheder i de administrative enheder, der er opført under NUTS 1 og 2 (som omhandlet i forordning (EF) nr. 1059/2003, som ændret), som er aktive inden for transport med bybane, automatiske systemer, sporvogn, trolleybus, bus eller kabelvogn."